التاريخ المصري في الأولمبياد حافل بالإنجازات والميداليات, لكن أبناء عروس البحر المتوسط بشكل خاص كانوا السبب الأكبر في صناعة التاريخ ده فمن وسط 7 ميداليات دهب حققهم 7 أبطال مختلفين في تاريخ مشاركات مصر في الألعاب الأولمبية, كان في 5 إسكندرانية فتعالوا معانا في جولة سريعة كده, نعرفكم على الدهب الإسكندراني في الأولمبياد
….
إبراهيم مصطفى
في المشاركة المصرية الرابعة في الألعاب الأولمبية تحديدا في بطولة امستردام 1928 شارك بطلنا الإسكندراني, و قدر إنه يكون أول مصري وعربي يفوز بالميدالية الذهبية في رياضة المصارعة اليونانية الرومانية بطلنا من مواليد إسكندرية عام 1904, و كان واحد من بطلين قدروا يحققوا ميداليات دهب لمصر في الألعاب الأولمبية لأول مرة من بدايتها في 1912
….
أنور مصباح
من حي محرم بك … ظهر بطلنا الإسكندراني الثاني اكتسح المنافسين في رفع الأثقال للوزن الخفيف في بطولة برلين 1936 بمجموع 342.5 كجم و قدر "أنور مصباح" إنه يحقق الميدالية الدهب الثانية في نفس البطولة بجانب أقوى أبطال رفع الأثقال في الوزن المتوسط "خضر التوني" لتجمع مصر حتى هذه اللحظة 4 ميداليات دهب
….
محمود فياض
و مكملين مع أبطالنا في رفع الأثقال لكن المره دي في بطولة لندن 1948, بطولة الإسكندرانية مصر حققت في البطولة دي ميداليتين دهب في رفع الأثقال أولهم من بطلنا صاحب ال23 سنة "محمود فياض" و اللي فاز بالميدالية الدهب في وزن الريشة وأستطاع "محمود فياض" تحطيم ثلاثة أرقام عالمية في الخطف 105 كجم، والنطر 135 كجم، والمجموع 332.5 كجم
….
إبراهيم شمس
تاني الميداليات الدهب في بطولة لندن 1948 كانت برضه اسكندرانية و في رفع الأثقال لبطلنا إبراهيم شمس فاز ابن حي اللبان بالميدالية الذهبية في الوزن الخفيف مسجلا أرقاما قياسية أولمبية وعالمية جديدة و كده تكون مصر حققت 6 ميداليات دهب
….
كرم جابر
البطل الإسكندراني الخامس والأخير بطلنا كرم جابر في بطولة أثينا 2004 حقق لمصر ميدالية دهبية أوليمبية بعد انقطاع عن الميداليات الدهبية منذ عام 1948 قدر في المصارعة اليونانية الرومانية إنه يحقق الميدالية الدهب السابعة لمصر بعد غياب 56 سنة و من وقتها و احنا لسه في انتظار الميدالية الدهب رقم 8 في تاريخ الأولمبياد سواء كانت من إسكندرية أو من أي محافظة تانية